DEĊIŻJONI TAL-KUMMISSJONI
tat-8 ta’ Ġunju 2007
li tħassar id-Deċiżjoni 2004/409/KE li tirrikonoxxi bi prinċipju l-kompletezza tad-dossiers ippreżentati għall-eżami ddettaljat in vista tal-possibbiltà ta’ l-inklużjoni ta’ l-etabossam fl-Anness I tad-Direttiva tal-Kunsill 91/414/KEE
(notifikata taħt id-dokument numru C(2007) 2336)
(Test b’relevanza għaż-ŻEE)
(2007/396/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (1), u partikolarment l-Artikolu 6(3) tagħha,
Billi:
(1)
B’konformità ma’ l-Artikolu 6(2) tad-Direttiva 91/414/KEE, ir-Renju Unit irċieva fit-30 ta’ Settembru 2003 applikazzjoni mingħand LG Life Science Ltd, għall-inklużjoni tas-sustanza attiva etabossam fl-Anness I tad-Direttiva 91/414/KEE.
(2)
Id-Deċiżjoni tal-Kummissjoni 2004/409/KE (2) ikkonfermat illi, wara eżami preliminari, id-dossier kien “komplet”, fis-sens li seta’ jitqies bħala li jissodisfa, fil-prinċipju, ir-rekwiżiti tad-data u t-tagħrif ta’ l-Anness II u l-Anness III tad-Direttiva 91/414/KEE.
(3)
L-Istati Membri kienu b’dan ingħataw il-possibilità li jagħtu awtorizzazzjonijiet provviżorji għall-prodotti tal-protezzjoni tal-pjanti li jkun fihom l-etabossam, skond l-Artikolu 8(1) tad-Direttiva 91/414/KEE. L-ebda Stat Membru ma uża din il-possibilità.
(4)
Ir-Renju Unit indika lill-Kummissjoni li eżami dettaljat tad-dossier wera li bosta elementi sinjifikanti ta’ data meħtieġa fl-Annessi II u III tad-Direttiva 91/414/KEE ma kinux preżenti. Dawn kienu l-iktar relatati ma’ tossikoloġija. Għalhekk, id-dossier fir-rigward ta’ l-etabossam ma jistax jitqies komplet.
(5)
Id-Deċiżjoni 2004/409/KE għandha titħassar.
(6)
Il-miżuri stipulati f’din id-Deċiżjoni huma konformi ma’ l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
Id-Deċiżjoni 2004/409/KE hija mħassra.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, 8 ta’ Ġunju 2007.